钦定古今图书集成/明伦汇编/闺媛典/第095卷 > 皇清一 > 吴大章妻焦氏
## 钦定古今图书集成/明伦汇编/闺媛典/第095卷 > 皇清一 > 吴大章妻焦氏

按《河南府志》：“焦氏，典史吴大章妻，登封人。章官洵阳，氏侍祖姑胡，孀姑谢就养于任。大章殁，祖姑亦亡，俸馀皆劫于寇。氏以孀姑及两穉子流离汉上，备尝艰苦。顺治二年，道路稍通，贫不能归。或令燔两棺，则易负也。氏不忍，随地摘野蔬啖姑。寻间关千里，归榇合葬，邑人讶为神护。”